মুসলিম উম্মাহর সুখ, শান্তি, সমৃদ্ধি ও কল্যাণ কামনা করে আখেরি মোনাজাতের মধ্য দিয়ে শেষ হলো বিশ্ব ইজতেমার ৫১তম আসর। টঙ্গীর তুরাগ তীরে লাখ লাখ মুসল্লি এ মোনাজাতে অংশ নেন। মোনাজাতে দুনিয়া ও আখেরাতের কল্যাণ প্রার্থনা করা হয়। মুসল্লিরা চোখের জল ফেলে মহান আল্লাহর কাছে ক্ষমা ও করুণা প্রার্থনা করেন।রোববার বেলা ১১টার কিছু পরে শুরু হয়ে ১১টা ৩৩ মিনিটে শেষ হয় মোনাজাত।ভারতের দিল্লির মারকাজের শূরা সদস্য হযরত মাওলানা মুহাম্মদ সা’দ মোনাজাত পরিচালনা করেন।আখেরি মোনাজাতে দেশ-বিদেশের প্রায় ৩০-৩৫ লাখ ধর্মপ্রাণ মুসল্লি অংশ নেন বলে আয়োজকদের ধারণা।শুক্রবার শুরু হয় বিশ্ব ইজতেমার দ্বিতীয় পর্ব। তিনদিন ধরে ইজতেমা ময়দানে ইবাদত-বন্দেগিতে নিয়োজিত ১৬টি জেলার মুসল্লিরা।আখেরি মোনাজাত উপলক্ষে শনিবার বিকেল থেকে ওই এলাকায় যানবাহন চলাচলে নিয়ন্ত্রণ আরোপ করা হয়। রোববার সন্ধ্যা পর্যন্ত এ নিয়ন্ত্রণ বলবৎ থাকবে।গত ৮ জানুয়ারি বিশ্ব ইজতেমার প্রথম পর্ব শুরু হয়। ১০ জানুয়ারি আখেরি মোনাজাতের মধ্য দিয়ে তা শেষ হয়।রোববার দ্বিতীয় পর্বের আখেরি মোনাজাতের মধ্য দিয়ে শেষ হলো মুসলিম বিশ্বের দ্বিতীয় বৃহত্তম সম্মেলন বিশ্ব ইজতেমার এবারের আসর।